Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Bienzedi bia bapostolo
16:1-40
-
Paulo usungula Timote (1-5)
-
Tshikena kumona tshia muntu wa ku Makedonia (6-10)
-
Ludia udi ukudimuna mutshima mu Filipoyi (11-15)
-
Paulo ne Sila bela mu buloko (16-24)
-
Mulami wa buloko ne ba mu nzubu muende babatijibue (25-34)
-
Paulo ulomba bua babalombe luse patoke (35-40)
16 Nunku wakafika ku Dêbe ne ku Luseta kabidi.+ Kuntu aku kuvua muyidi mukuabu, diende Timote,+ muana wa mamu kampanda muena Yuda uvua muena kuitabuja, kadi tatuende uvua muena Greke;
2 bana betu ba ku Luseta ne ba ku Ikonio bavua bakula bimpe bua bualu buende.
3 Paulo wakaleja dijinga dia kuya ne Timote, ke kumuangataye, ne kumutengulaye bua bena Yuda bavua miaba ayi,+ bualu bonso bavua bamanye ne: tatuende uvua muena Greke.
4 Pavuabu mu luendu bapitshila mu bimenga, bavua babashila mêyi avua bapostolo ne bakulu bavua mu Yelushalema basuike bua baatumikile.+
5 Nunku, bushuwa, bisumbu biakatungunuka ne kukoleshibua mu ditabuja ne kuvulangana ku dituku ne ku dituku.
6 Bakapitshila kabidi mu Fugia ne mu ditunga dia Galatiya,+ bualu nyuma muimpe uvua mubakandike bua kabambi dîyi mu provense wa Asia.
7 Pashishe, pakapuekabu ku Musia, bakadienzeja bua kubuela mu Bitunia,+ kadi nyuma wa Yezu kakabanyishila to.
8 Nanku, bakapitshila ku Musia, kupuekabu ku Toa.
9 Butuku, Paulo wakamona tshikena kumona etshi: muena Makedonia kampanda uvua muimane umusengelela wamba ne: “Luaku mu Makedonia, utuambuluishe.”
10 Diakamue pakamonaye tshikena kumona etshi, tuakakeba bua kuya ku Makedonia, tudiambila ne: Nzambi uvua mutubikidishe bua kubambila lumu luimpe.
11 Nunku tuakangata mazuwa ku Toa, tuetu kuya musangu umue ku Samotaka, kadi dituku diakalonda tuetu kuya ku Neapoli;
12 patuakumbukaku, tuakaya ku Filipoyi,+ tshimenga tshinene tshia mu distrike dia Makedonia tshivua ku bukokeshi bua Lomo. Tuakashala mu tshimenga atshi ndambu wa matuku.
13 Dituku dia Nsabatu tuakapatuka pambelu pa tshiibi tshia tshimenga pabuipi ne musulu, muaba utuvua tuela meji ne: uvua muaba wa kusambila; tuakasomba, tuetu kutuadija kuyukila ne bantu bakaji bavua badisangishe muaba au.
14 Muntu mukaji mukuabu diende Ludia, mupanyishi wa bilamba bikunzubile wa mu tshimenga tshia Tuatila,+ mutendeledi wa Nzambi, uvua uteleja, ne Yehowa wakunzulula muoyo wende bikole bua kuteyaye ntema ku malu avua Paulo wamba.
15 Mpindieu pavuabu bamubatize yeye ne ba mu nzubu muende,+ wakatusengelela wamba ne: “Nuenu bamone ne: ndi ne lulamatu kudi Yehowa, luayi, nusombe mu nzubu muanyi.” Nunku wakatuenzeja anu bua tuye.
16 Dimue dituku patuvua tuya muaba wa disambila, nsongakaji mukuabu muena mudimu uvua ne nyuma mubi, demon wa lubuku,+ wakasambakena netu. Uvua upetesha bamfumu bende bintu bia bungi pavuaye wamba malu atshilualua.
17 Nsongakaji eu uvua anu wenda utulonda ne Paulo, wela mbila wamba ne: “Bantu aba mbapika ba Nzambi Mutambe Bunene+ ne badi banumanyisha njila wa lupandu.”
18 Wakatungunuka ne kuenza nanku matuku a bungi. Ndekelu wa bionso, biakatshiokesha Paulo, kukudimukaye, kuambila nyuma au ne: “Ndi nkutumina dîyi mu dîna dia Yezu Kristo: patuka munda muende.” Wakapatuka anu pa dîba adi.+
19 Nunku pakamona bamfumu bende ne: kuvuabu batekemene bua kuikala kupetela bintu kuvua kujimine,+ bakakuata Paulo ne Sila, kubakokelabu muaba wa tshisalu kudi bakokeshi.+
20 Bakaya nabu kudi banene ba mbulamatadi, bobu kuamba ne: “Bantu aba badi bajudija tshimvundu tshikole mu tshimenga tshietu.+ Mbena Yuda,
21 ne badi balongesha bantu bilele bidibu kabayi batuanyishile bua kuitaba anyi kuenza, bu mutudi bena Lomo.”
22 Musumba wa bantu wakabajukila kuulu pamue, ne bobu bamane kubatula bilamba, banene ba mbulamatadi bakatuma dîyi bua kubela nkodi.+
23 Bobu bamane kubatuta bikole, bakabela mu buloko ne kutuminabu mulami wa buloko dîyi bua kubalama bimpe menemene.+
24 Bu muvuabu bamutumine dîyi nunku, wakabela mu buloko bua munda, kubuejaye makasa abu mu bikunyi.
25 Kadi bu mundankulu, Paulo ne Sila bavua basambila ne batumbisha Nzambi ne misambu,+ ne bena buloko bavua babumvua.
26 Diakamue buloba buakakanka bikole, kuenzabi bua bishimikidi bia buloko bitenkakane. Bualu bukuabu, biibi bionso biakakanguka musangu umue, ne mionji ivuabu basuike nayi muntu yonso yakasuluka.+
27 Pavua mulami wa buloko mubike ne mumone ne: biibi bia buloko bivua bikanguke, wakatula muele wende, ukeba kudishipa, wela meji ne: bena buloko bavua banyeme.+
28 Kadi Paulo wakela dîyi dikole ne: “Kudienzedi bibi to, bualu tuetu bonso tudi muaba eu!”
29 Ke kulombeshaye bimunyi, kubuelaye lubilu, kudielaye kumpala kua Paulo ne Sila wenda uzakala.
30 Wakapatuka nabu pambelu, kuambaye ne: “Bakalenge, ngenze tshinyi bua kupandishibua?”
31 Bakamba ne: “Itabuja Mukalenge Yezu, nunku neupandishibue wewe ne ba mu nzubu muebe.”+
32 Pashishe bakamuambila dîyi dia Yehowa, yeye ne bantu bonso bavua mu nzubu muende.
33 Wakaya nabu butuku dîba adi, kusukulaye mputa yabu. Pashishe yeye ne ba mu nzubu muende bonso bakabatijibua kakuyi dijingakana.+
34 Wakaya nabu mu nzubu muende, kubatekelaye biakudia ku mêsa, ne wakasanka bikole yeye ne ba mu nzubu muende bonso, bualu uvua muitabuje Nzambi.
35 Pakatshiabu, banene ba mbulamatadi bakatuma balami bua kuamba ne: “Lekela bantu abu.”
36 Mulami wa buloko wakambila Paulo mêyi abu ne: “Banene ba mbulamatadi mbatume bantu bua kunulekela nuenu babidi. Nunku mpindieu, patukayi, nuye mu ditalala.”
37 Kadi Paulo wakabambila ne: “Bavua batuele nkodi kumpala kua bantu kabayi batupishe, petu bikale bena Lomo,+ ne batuele mu buloko. Mpindieu badi batupatula mu musokoko anyi? Tòo, nansha kakese! Balue bobu nkayabu kutupatula.”
38 Balami bakaya kuambila banene ba mbulamatadi mêyi aa. Bobu kumvua buôwa bua bungi pakumvuabu ne: bantu abu bavua bena Lomo.+
39 Nunku bakalua, kubasengelelabu, ne pashishe bobu bamane kubapatula, bakabalomba bua kumbuka mu tshimenga tshiabu.
40 Kadi bakapatuka mu buloko, kuyabu kumbelu kua Ludia; pakamonabu bana betu, bakabakankamija,+ pashishe bobu kuya.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Bienzedi 16
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
lua_Latn lua_Latn lua_Latn lua_Latn unk unk lua_Latn unk lua_Latn unk lua_Latn unk lua_Latn unk lua_Latn unk lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn kon_Latn kon_Latn lua_Latn lua_Latn lua_Latn lua_Latn eng_Latn